РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/225-21

27. маj 2021. године

Б е о г р а д

З А П И С Н И К

12. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 27. МАЈА 2021. ГОДИНЕ

Седница је почела у 14.00 часова.

Седницом је председавала Катарина Ракић, председник Одбора.

Седници су присуствовали чланови Одбора: Зоран Бојанић, Никола Војиновић, Mаја Грбић, Дејан Кесар, Никола Кожовић, Милутин Мркоњић, Ивана Николић, Адријана Пуповац, Самир Тандир и Славенко Унковић.

Седници су присуствовали заменици чланова Одбора: Наташа Јовановић (заменик Милосава Милојевића) и Снежана Петровић (заменик Крста Јањушевића).

Седници нису присуствовали чланови Одбора: Арђенд Бајрами, Горан Пекарски, Бојан Торбица и Милан Урошевић, нити њихови заменици.

Седници су присуствовали из Министарства трговине, туризма и телекомуникација: Сава Савић, помоћник министра трговине, туризма и телекомуникација у Сектору за информационо друштво и информациону безбедност, Татјана Андан, начелник Одељења за планирање, развој и надзор у области електронских комункација и Милан Војводић, шеф Одсека за информациону безбедност и електронско пословање.

Одбор је једногласно (13 гласова ,,за“), у складу са предлогом председника Одбора, усвојио следећи

Д н е в н и р е д:

1. Разматрање Извештаја о раду Министарства трговине, туризма и телекомуникација за период од 1. октобра 2020. године до 31. децембра 2020. године**;**
2. РазматрањеИзвештајa о раду Министарства трговине, туризма и телекомуникација за период од 1. јануара 2021. године до 31. марта 2021. године**.**

Пре преласка на разматрање према утврђеном дневном реду председник Одбора је предложила да се обави заједнички претрес прве и друге тачке дневног реда. Одбор је, једногласно (13 гласова „за“), прихватио предлог.

Одбор је, једногласно (13 гласова „за“), усвојио Записник 10. седнице Одбора одржане 13. маја 2021. године и Записник 11. седнице Одбора одржане 20. маја 2021. године.

Прва и друга тачка дневног реда:

1. Разматрање **Извештаја о раду Министарства трговине, туризма и телекомуникација за период од 1. октобра 2020. године до 31. децембра 2020. године**

2. Разматрање **Извештајa о раду Министарства трговине, туризма и телекомуникација за период од 1. јануара 2021. године до 31. марта 2021. године**

На почетку излагања Сава Савић, представник Министарства трговине, туризма и телекомуникација, је истакао да је у првом извештајном периоду Одељење за планирање, развој и надзор започело активности на изради Нацрта закона о електронским комуникацијама који представља један од приоритетних циљева и такође, започело активности на даљем развоју широкопојасних мрежа и сервиса, односно израду Нацрта закона о широкопојасној комуникационој инфраструктури чије доношење је планирано у току 2021. године. Наглашено је да је циљ ових измена и допуна потпуно уклађивање са директивама Европског парламента.

Министарство је расписало Јавни конкурс за избор председника, заменика председника и чланове Управног одбора Регулаторне агенције за електронске комуникације и поштански саобраћај (РАТЕЛ), с обзиром да је у првом кварталу члановима Управног одбора истекао мандат, а Народна скупштина је на предлог Владе донела одлуку о избору 12. марта 2021. године.

Такође, наглашено је да се у току пандемије Ковид 19 могла увидети предност информационо-комуникациних технологија, благодети брзог интернета, и у складу са тим Министарство је наставило активности на развоју широкопојасног приступа. Одељење је активно ажурирало мапе доступности широкопојасног приступа интернета на ESI платформи где постоји евиденција, које су области и колико покривене. Министарство, у складу са тим, реализује пројекат под називом Национални програм за развој широкопојасног приступа чија је сврха развој брзих широкопојасних мрежа у „белим“ зонама, то су области пре свега у руралним подручјима без брзог приступа интернету, односно без оптичке инфраструктуре. Циљ је повезивање школа и јавних установа као приоритетних корисника у процесу потпуне дигитализације, и то у првој фази пројекта између 400 и 600 јавних установа у насељима у „белим“ зонама у руралним областима Републике Србије и школа са друге стране. У првој фази пројекта изабрани оператори ће градити оптичку мрежу, извршити повезивање школа и до 90 000 околних домаћинстава, док је у другој фази пројекта који се финансира из Европске банке за обнову и развој предвиђено да се обухвати око 900 јавних установа и школа у „белим“ зонама и повезивање преко 135 000 домаћинстава. Наглашено је да су Јавни позиви спроведени за прву и другу фазу и да су потписани са извођачима и са операторима електронских комуникација за 89 насеља. Такође, расписан је у децембру у последњем кварталу 2020. године и трећи Јавни позив за изградњу инфраструктуре 555 насеља.

Када је реч о активностима у процесу приступања Европској Унији Министарство је израдило текст Предлога преговарачке позиције за Поглавље 10 „Информационо друштво и медији“ и он је упућен на мишљење надлежним органима и институцијама. На пољу међународне сарадње Министарство активно учествује у сарадњи са регионом и у том циљу се прати реализација Споразума о снижавању цена услуга роминга у јавним мобилним комуникационим мрежама у региону Западног Балкана који је у априлу 2019. потписан у Београду између представника 6 земаља и након потпуне имплементације Споразума 1. јула, грађани ће услугу роминга плаћати идентично по ценама националног саобраћаја унутар својих матичних мрежа.

Истакнуто је да је у области нормативе поштанског саобраћаја, Влада, на предлог Министарства, донела решење којим је дала сагласност на Одлуку о утврђивању цена резервисаних поштанских услуга у унутрашњем поштанском саобраћају. Такође, прихваћен је и Закључак о извештају реализације стратегије развоја поштанских услуга у Републици Србији за период 2017-2020 године. Сходно томе настављене су и активности на изради нове поштанске стратегије за период 2021-2025. године, одржано је пет састанака Радне групе, завршена је Јавна расправа и у току је прикупљање Мишљења. Влада је такође, донела закључак којим се утврђује основа за закључивање Меморандума о разумевању између Министарства трговине, туризма и телекомуникација Републике Србије и Министарства за дигиталну управу Републике Грчке у области телекомуникација и поштанских услуга. У наведеном периоду, Влада је на предлог Министарства усвојила Закључак којим се прихвата Споразум о продужењу рока важења колективног уговора за јавно предузеће „Поште Србије“.

Што се тиче сектора Информационо друштво и информациона безбедност, у току првог квартала одржана је Јавна расправа о Нацрту закона о изменама и допунама Закона о електронском документу, електронској идентификацији и услугама од поверења у електронском пословању, који је значајан за потпуно уређење дигитализације, електронске комуникације, електронске идентификације у пословним процесима у електронским услугама између јавне управе, правних лица и физичких лица. Унапређена је и идентификација на даљину, која омогућава свим грађанима, без обзира на локацију, да потписују документа, поуздану доставу тих докумената и остале услуге на даљину. Електронски потпис има за циљ масовну примену квалификованих електронских сертификата. Истакнуто је да ће са овим законом бити могуће извршити квалификовани електронски потпис који има једнаку правну вредност као својеручни потпис. Такође, је предвиђено увођење „нода“ у циљу унапређења међународне и прекограничне сарадње и електронског пословања где су предвиђене шеме, идентификације и пружање квалификованих услуга од поверења између чланица Европске Уније и Србије а све преко Портала електронске управе.

У наставку излагања представник Министарства је истакао предности наставе на даљину, које су биле у прилици да се виде у време пандемије, a настављено је на имплементацији капиталног пројекта развоја инфраструктуре у установама образовања, науке и културе под називом „Повезане школе“. Пројекат је настављен са фазом два у сарадњи са Министарством просвете, науке и технолошког развоја уз подршку Владе. Реализовани су радови на бежичној локалној рачунарској мрежи у свим предвиђеним матичним школама, конкретно 430 матичних објеката што је укупно око 920 школских објеката. Предвиђена је и фаза три која ће обухватити још 930 школских објеката. Министарство је образовало и Радну групу и приступило изради Стратегије и развоја информационог друштва и информационе безбедности за период 2021-2026, одржана је Јавна расправа у априлу. Основни циљеви Стратегије су унапређење дигиталих знања и вештина грађана, као и подизање капацитета запослених како у јавном тако и приватном сектору за коришћење нових технологија и дигиталне писмености у циљу унапређивања јавних електронских сервиса. Наглашено је да оно што је значајно за подизање поверења у електронске сервисе и услуге јесте унапређење информационе безбедности грађана јавне управе и привреде и подизање безбедности ИКТ система и услуга од поверења и заштите приватности података. У складу са тим циљевима, Министарство је наставило активности у области едукације и подизања новоа безбедности деце на интернету, пре свега кроз едукативне радионице и презентације који Национални контакт центар спроводи. У првом кварталу су одржане обуке на даљину, а на вебинару је учествовало преко 80 професора и наставника. Такође, поменуто је да је у току Европске недеље кодирања укључено креирање Националне платформе за превенцију насиља у школама под називом „Чувам те“ коју је покренула Влада. На крају излагања, помоћник министра је нагласио да су организоване и обуке где је Министарство у сарадњи са Институтом за стандардизацију, са Регулаторном агенцијом и Министарством унутрашњих послова организовало бесплате вебинаре намењене представницима државних органа како би се упознали са стандардима, обавезама и организационо-техничким мерама које су предвиђене законом.

У дискусији, која је уследила председник Одбора је предложила да се и Одбор укључи у израду Статегије информационе безбедности за период 2021-2026. и замолила Министарство за доставу конкретних израђених анализа што се тиче безбедности деце на интернету, посебно са освртом на 2019. и 2020. годину где се услед пандемије бележио раст коришћења интернета. Посебно је указано на значај дигиталне безбедности и како је предупредити. С тим у вези у марту ове године је основана и Парламентарна мрежа за дигиталну безбедност. Такође, предложено је да се Одбор информише о току израде Нацрта Закона о електронским комуникацијама. На крају излагања, председник Одбора је дала предлог да се организује обука за родитеље када је у питању безбедност деце на интернету и да о томе Министарство достави Одбору информације.

Представник Министарства је нагласио да су обуке и радионице, које спроводи Национални контакт центар о безбедном коришћењу информационо-комуникационих технологија, намењени како деци, односно ученицима тако и професорима, наставницима, а и родитељима. Поменуто је да је у протеклом периоду било и онлине предавања у неким матичним школама на којима су присуствовали само наставници и родитељи, а одржала су се и она на којима су била присутна само деца. Што се тиче анализа, истакнуто је да се на недељном нивоу раде анализе и статистика што се тиче извештаја и пораста броја инцидената на интернету, тако да ће тражено бити и достаљено у складу са захтевом Одбора. На крају излагања, представник Министарства је истакао да је број хакерских напада како на банке, привреду, тако и на кориснике у току пандемије порастао за 400%, стога је наглашен значај да обуке у вези са безбедним коришћењем интернета не буду одржане само у јавном сектору. С тим у вези Парламентарна мрежа за дигиталну безбедност и Министарство ће у заједничкој сарадњи подизати већу свест о безбедном коришћењу информационо-комуникационих технологија имајући у виду да је злоупотреба самих технологија у протеклом периоду у току пандемије скочила за 60%, као и да се бележи пораст „рада од куће“ за 48%. Министарства је послало Влади на мишљење Стратегију информационе безбедности, а укључиће у рад и Одбор на поменуту тему.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација од 1. октобра 2020. године до 31. децембра 2020. године и одлучио, једногласно (13 за), да га прихвати.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација од 1. јануара 2021. године до 31. марта 2021. године и одлучио, једногласно (13 за), да га прихвати.

\*

\* \*

На седници Одбора вођен је тонски запис.

Седница је закључена у 14.35 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић